ครม.เห็นชอบมาตรการดูแลกลุ่มผู้ประกอบการเอสเอ็มอี 3 กลุ่ม เพื่อลดภาระผู้ประกอบการพร้อมสั่งให้เป็นวาระแห่งชาติ
ครม.เห็นชอบมาตรการดูแลกลุ่มผู้ประกอบการเอสเอ็มอี 3 กลุ่ม เพื่อลดภาระผู้ประกอบการพร้อมสั่งให้เป็นวาระแห่งชาตินางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบมาตรการส่งเสริมกลุ่มผู้ประกอบการเอสเอ็มอี ตามที่กระทรวงการคลังเสนอ ภายใต้โครงการ "ต่อเสริม เติมทุน เอสเอ็มอี สร้างไทย" โดยแบ่งการช่วยเหลือ 3 กลุ่ม ได้แก่ กลุ่มที่ต้องการสภาพคล่อง โดยบรรษัทประกันสินเชื่ออุตสาหกรรมขนาดย่อม หรือ บสย.จะขยายการค้ำประกันเพิ่มขึ้นจากร้อยละ 30 เป็นร้อยละ 40 วงเงิน 60,000 ล้านบาท พร้อมกันนี้ธนาคารออมสินยังดำเนินการช่วยเหลือกลุ่มดังกล่าวผ่านโครงการสินเชื่อเพื่อปรับเปลี่ยนเครื่องจักรระยะที่ 2 วงเงิน 20,000 ล้านบาท โดยขยายระยะเวลาโครงการไปจนถึงวันที่ 18 ธันวาคม 2563 พร้อมให้สินเชื่อกลุ่มเอสเอ็มอีที่นอกเหนือจาก 10 อุตสาหกรรมเป้าหมายด้วย นอกจากนี้ ธนาคารออมสิน ยังได้ให้สินเชื่อเพิ่มสภาพคล่องในการดำเนินธุรกิจ วงเงิน 50,000 ล้านบาท เพื่อให้เอสเอ็มอีกู้เพื่อชำระหนี้ที่มีอยู่เดิม กลุ่มที่ กลุ่มที่ต้องการความช่วยเหลือ บสย. จะขยายระยะเวลาการค้ำประกันและชะลอมาตรการต่างๆ ที่จะดำเนินการ เพื่อไม่ให้เอสเอ็มอีหยุดชะงักการดำเนินธุรกิจ กลุ่มสุดท้ายคือ กลุ่มที่ขาดเงินทุนหมุนเวียน โดยกลุ่มนี้จะมีทั้งธนาคารออมสิน กรุงไทย และ SME Bank ดูแลร่วมกัน โดยธนาคารออมสินและกรุงไทย จะเร่งรัดการปล่อยสินเชื่อ โดยให้ บสย. ช่วยค้ำประกัน ขยายวงเงินจาก 50,000 ล้านบาท เป็น 60,000 ล้านบาท ครอบคลุมสินเชื่อธุรกิจใหม่ผู้ประกอบการรายย่อย พร้อมกันนี้ กองทุน สำนักงานส่งเสริมวิสาหกิจขนาดกลางและขนาดย่อม สสว. ยังให้สินเชื่อเอสเอ็มอีรายย่อยวงเงิน 5,000 ล้านบาท ขณะที่ SME Bank ได้ขยายระยะเวลาโครงการสินเชื่อเพื่อยกระดับเศรษฐกิจชุมชนไปจนถึงวันที่ 18 ธันวาคม 2563นายกรัฐมนตรี ได้สั่งการให้ยกระดับการดูแลกลุ่มผู้ประกอบการเอสเอ็มอี ให้เป็นวาระแห่งชาติ พร้อมให้หน่วยงานที่เกี่ยวข้องช่วยดำเนินการตามมาตรการต่างๆ และรายงานความคืบหน้าทุกๆ 2 เดือน